გონკურის პრემია
გონკურის პრემია (ფრანგ. Prix Goncourt) — საფრანგეთის ლიტერატურული პრემია, დაარსებული ედმონ დე გონკურის ანდერძის თანახმად. გონკურის ლიტერატურული საზოგადოება ოფიციალურად ჩამოყალიბდა 1902 წელს. პირველი პრემია გადაცემულ იქნა 1903 წლის 21 დეკემბერს. ეს არის ყველაზე პრესტიჟული ფრანგული პრემია, რომლითაც ჯილდოვდება წლის საუკეთესო რომანი. პრემიის თანხა სიმბოლურია და მხოლოდ 10 ევროს შეადგენს, მაგრამ მთავარი ის პოპულარობაა, რომელიც პრემიის მფლობელს თითქმის გარანტირებული აქვს. გონკურის აკადემიის წევრები ყოველი თვის პირველ სამშაბათს, პარიზში, რესტორან „დრუანის“ პირველ სართულზე თავიანთ სალონში იკრიბებიან. ლაურეატის ვინაობა ცხადდება 3 ნოემბერს. პრემია ერთ მწერალს მხოლოდ ერთხელ შეიძლება გადაეცეს. თუმცა ყოფილა გამონაკლისიც: 1956 წელს იგი მიიღო რომენ გარიმ რომანისთვის „ცის ფესვები“, 1975 წელს კი - იმავე მწერალმა ფსევდონიმით ემილ აჟარი რომანისთვის „ცხოვრება წინაა“.